**המכללה לביטחון לאומי**

**מחזור מ"ז, 2019-2020**

**שם הקורס:**

**גישות ואסכולות במדע המדינה**

**מהפוליס ועד גלובליזציה**

**מגישה: רו"ח סימה שפיצר**

**מרצה: ד"ר דורון נבות**

**תאריך הגשה:‏** **20.11.2019**

**הקדמה**

בעבודה שלהלן אבחן את תופעת הגלובליזציה באמצעות בחינה ביקורתית של שלוש היצירות הבאות: "21 מחשבות על המאה ה-21" מאת יובל נח הררי (להלן-"הררי")(הררי, 2018), "המרד נגד הגלובליזציה" מאת נדב איל (להלן-"איל")(איל, 2018) וכן את הסדרה "השנים" (Years and years) מאת Russell T Davies (להלן-"הסדרה"). בנוסף, אתייחס גם למאמר ביקורת שפורסם על כל אחת מהיצירות.

בחרתי בשלוש היצירות הללו מכיוון שהן מציגות את תופעת הגלובליזציה האמצעות ניתוח של שלוש תקופות שונות (עבר, הווה, עתיד), ובאמצעים שונים:

הספר "המרד נגד הגלובליזציה" מאת נדב איל יוצא מתוך הכתבות והראיונות שערך איל **בשנים האחרונות**, ובוחן אותן לאורן של ההתפתחויות שחלו בשנים האחרונות תוך שהוא מתמקד בנקודות החולשה של הגלובליזציה ובוחן את הנסיבות להתפתחותן של תופעות המרד.

הספר "21 מחשבות על המאה ה-21" מאת יובל נח הררי בוחן את **ההווה** על מנת לעורר את הקורא לעסוק בסוגיות הנוכחיות המטרידות את העולם. הספר נכתב מנקודת מבט גלובלית אך גם מהרמה האישית, באמצעות 21 מאמרים הבוחנים אירועים ותופעות מהתקופה הנוכחית, אשר חלקם גם פורסמו בפורומים שונים.

סדרת הטלוויזיה "השנים" מתייחסת **לעתיד** וממחישה באופן ויזואלי-סיפורי תקופה בת 15 שנים המתחילה בשנת 2019 אל תוך עולם עתידי, אשר חלים בו שינויים גלובליים פוליטיים, טכנולוגיים, כלכליים וחברתיים.

**ההבדלים שבין המונח גלובליזציה, תופעת הגלובליזציה והמשגת הגלובליזציה**

גלובליזציה היא **מילה** שנעשה בה שימוש רב אך מה משמעותה? האם כולם מפרשים אותה בדרך זהה? בהתאם לגישת "המעגל ההרמנויטי" (המעגל הפרשני) הפרשנות שנותן כל אחד למילה עשויה להשתנות מאוד בין אדם לאדם, בין סיטואציה לסיטואציה וכן בהתאם להקשר בו נאמרים הדברים. **תופעה** הינה מצב המתואר בעולם המציאותי. ניתן לתאר ולבחון תופעה במציאות, ולא רק במחשבה, בעוד שהמושגים הם סובייקטיביים ומקבלים פרשנות שונה על ידי אנשים שונים.

כיצד מבוצעת המשגה של המונח גלובליזציה בשלושת היצירות שבחרתי לבחון? ארחיב על כך להלן.

**המשגת הגלובליזציה על ידי מחברי היצירות**

למעט נדב איל, אשר בראשית סיפרו מציע שתי הגדרות מקוצרות למונח "גלובליזציה" (איל, 2018, 33), בכל אחת מהיצירות, כולל יצירתו של איל, ההמשגה של המונח גלובליזציה נעשית בעיקר על ידי תיאור תופעות, כאשר ההתמקדות בתופעות על ידי תיאור פרטיהן המרכיבים את התופעות מאפשרת את המשגת המונח.יתירה מזו, במהלך בחינת היצירות לצורך המטלה התרשמתי כי מחברי היצירות העדיפו לתת משקל רב לתיאור תופעות המתנגדות לגלובליזציה ולמהלכים האנטי-גלובליים, ולא תיאור הגלובליזציה עצמה, בבחינת מתוך "מכלל הלאו אתה שומע הן", היינו מתוך התיאורים השליליים של המתנגדים לתופעה, הקורא מסיק מסקנות ומגבש הבנה לגבי התופעה. ולכן שלושת מחברי היצירות עושים שימוש נרחב בהמשגה עקיפה.

הררי בספרו 21 מחשבות על המאה ה-21, מתאר תופעות שאליהן הוא מצרף את הביטוי "גלובלי" ובכך ממשיג את הגלובליזציה מנקודת מבטו. בספרו של הררי מתוארים, בין היתר, ההיבטים השליליים של הגלובליזציה בתחומים הבאים: בדלנות לאומית לעומת איחוד גלובלי ("לבעיות גלובליות דרושים פתרונות גלובליים") (2018, 114-118); ההתחממות הגלובלית, הנסיבות ליצירתה ותיאור הכלים למניעת התדרדרות נוספת(2018, 120-123); ההגירה ותופעות הגזענות והתרבותנות (2018, 140-156), טרור בינלאומי (2018, 157-167) ועוד. כל אלו לדברי הררי תופעות שליליות שקיימות בסביבת הפעילות הגלובלית.

להלן שלוש דוגמאות פרטניות בהן עושה הררי שימוש במילה "גלובליזציה":

* הראשונה: הררי מציין כי העידן הליברלי התפתח במקביל להתפתחות הגלובליזציה אך ספג מכה קשה במלחמת העולם הראשונה וכן מכה קשה נוספת כעבור עשור במלחמת העולם השנייה. בהמשך המאה הקודמת, ובפרט בשנות ה-90, נראה היה כי הליברליזם הביס את הקומוניזם ואת הפשיזם והפך למודל האולטימטיבי, אך גם עידן זה הסתיים בשנת 2016 עם מינויו של טראמפ שהעדיף את ארה"ב על פני העולם ועם החלטת הברקזיט בבריטניה אשר העדיפה את בריטניה על פני אירופה (2018, 25-26).
* השניה: בזכות הקדמה שמביאה עלינו הגלובליזציה, שילוב של בינה מלאכותית (אינפוטק) וביוטק יהפוך את העולם לכזה הנשלט על ידי רובוטים, אלגוריתמים ובינה מלאכותית. אלו לכאורה יחליפו בעתיד הקרוב את משרותיהם של בנקאים, נהגים, רופאים, שוטרים, מורים לנהיגה ועוד. ואולם, ככל שיותר סמכויות והחלטות יעברו מהאדם למחשב, קיים סיכון לקריסתה של הדמוקרטיה הליברלית ועלייתה של הדיקטטורה הדיגיטלית (2018, 33-54).
* והשלישית: הררי מתאר את הגלובליזציה כחזונו של מארק צוקרברג לאחד את האנושות כקהילה אנושית ברשת הווירטואלית, המחברת בין אנשים בעולם המקוון ובעולם שאינו מקוון. מיד לאחר תיאור אידיליה זו הררי מרחיב לגבי הסכנות של עולם זה, בפרט כאשר מדובר בחברה מסחרית, אשר מה שמעניין אותה זה בעיקר שורת הרווח, הימנעות מתשלומי מס ומתן דגש לתוצאות הכספיות השייכות למשקיעים, ובתוך כך מבהיר את החשש העצום מהשימוש במידע הנאסף על ידי החברה למטרותיה (2018, 94).

**הררי הוא פלורליסט.** הוא מציין במבוא לספרו כי למרות ש"חלק גדול מהספר דן במגבלות של תפיסת העולם הליברלית ושל המערכת הדמוקרטית, זה לא נובע מכך שאני חושב שהדמוקרטיה הליברלית בעייתית יותר משיטות אחרות. בדיוק להיפך, אני חושב שזו השיטה המוצלחת והגמישה ביותר שבני האדם פיתחו עד כה כדי להתמודד עם אתגרי העולם המודרני. דווקא משום כך חיוני להבין את קשייה של הדמוקרטיה הליברלית ולחקור כיצד אפשר לשפר אותה ולהתאים אותה לתנאים המשתנים" (2018, 15-16). להררי אין פיתרונות חדשים לחולשותיה של הדמוקרטיה הליברלית, הוא אינו מציע לעשות מהפיכות ולפעול ללקיחת השלטון ואמצעי הייצור מידי בעלי ההון (מרקסיזם) וכן אינו סבור שהאליטות הן אלו שצריכות לפעול לתיקון המצב (אליטיזם).

גם איל מתמקד בספרו המרד נגד הגלובליזציה בתיאורן של אפיזודות שונות הממחישות את התופעות השליליות של הגלובליזציה: ניצול המדינות המתפתחות (2018, 55-82), התחזקות ההתקוממות הפונדמנטליסטית (2018, 85-105), עליית הימין הקיצוני והתגברות שנאת הזרים (2018, 106-116), ירידה חדה בשיעורי הילודה בקרב מדינות רבות (2018, 155-185), תופעת ההגירה והפליטים (2018, 189-221) ועוד.

איל מציין כי התופעות הבאות: בחירתו לנשיא ארה"ב של "המועמד השערורייתי ביותר בהיסטוריה האמריקאית" (טראמפ), "הברקזיט" - החלטתה של בריטניה לפרוש מהאיחוד האירופי שהתקבלה במשאל עם בשנת 2016, עליית הימין הקיצוני באירופה, התחזקות הגורמים הרדיקאליים בשמאל הגלובלי ואיבה גורפת לבעלי ההון נובעות מ"התנערות מהשיטה הכלכלית של הגלובליזציה וגם מהשפעותיה התרבותיות והאוניברסליות" (2018, 13-14). לדבריו: "המורדים הם אלו המאשימים את הגלובליזציה בכך שבמקום שזו תיצור עולם "שטוח" וגלובלי המביא שגשוג לכולם, מתרחבים הפערים הכלכליים בין העניים לעשירים, ילדיהם מתרחקים מתרבותם, ביטחונם, זהותם ופרנסתם – כולם בסכנה" (2018, 15).

**איל הוא פלורליסט** בגישתו. הוא מעריך את הגישה הליברלית ומכוון את קוראיו לעבר חזון של חברת רווחה, שנשענת על ערכים פלורליסטים של שוויון, רווחה וצדק. לסיכום ספרו הוא מונה שורה של הצעות לפעולה לתיקון המצב, תוך קריאה לגופים בינלאומיים ולמדינות לפעול לשיפור רווחת העולם (2018, 334-336). באף אחת מההמלצות הוא אינו טוען כי הכוח לפעול נמצא בידי קבוצה אליטיסטית המנהלת את העולם או בידי חבורת בעלי הון (אליטיזם) . כמו כן, הוא גם אינו מציע לפעול נגד בעלי ההון (מרקסיזם).

**בסדרה "השנים"** מתרחשות מספר תופעות שרשרת גלובליות המשפיעות ישירות על משפחה אנגלית בת המעמד הבינוני – ארה"ב מטילה פצצת אטום על אי סיני בסמוך לבת המשפחה אדית' שסופגת קרינה וחייה בסכנה עקב כך; בשל סנקציות בינלאומיות ומשבר פיננסי חריף מאבדים הבן סטיבן ואשתו סלסט את משרותיהם הטובות ואת רכושם ולאחר מכן מורע מצבם הכלכלי של בני המשפחה; בתם של סטיבן וסלסט מעוניינת להפוך ל"טרנס" כשכוונתה להטעין את התודעה שלה בענן ולהיפטר מגופה; הבן הצעיר דניאל מתאהב במהגר מאוקראינה אשר מסולק מאנגליה וממדינות רבות נוספות בשל זהותו המינית ולאומיותו; הפוליטיקאית ויויאן רוק מתראיינת בתכנית טלוויזיה ומשיבה במענה לשאלה "מה דעתך על כך שישראל מגבילה את החשמל לפלשתינאים לשעתיים ביום?" בתגובה חריפה מאוד – "זה לא מזיז לי את ה\*\*\*\*". בהמשך מתמודדת זו מתמנה לכהונה כראש ממשלת בריטניה ונוקטת בצעדים קיצוניים, לרבות כנגד מהגרים הנכלאים במחנות ריכוז ובני המעמד הנמוך נסגרים בגטאות שהתנועה בהן מוגבלת. מהסדרה עולה כי תופעת הסגירות וההתכנסות הלאומית אינה מתרחשת רק באנגליה אלא בארצות שונות כגון אוקראינה, ספרד ואחרות הסוגרות את גבולותיהן ו"מיישרות קו" עם תופעת הלאומיות המתגברת.

**מחבר הסדרה הוא פלורליסט**. הכח מפוזר ונמצא בידי העם, ולא בידי הטייקונים ובעלי ההון או בידי האליטיסטים. אם כותב הסדרה היה אליטיסט, רק אליטה אחרת היתה יכולה להחליף את השלטון, ולכן הוא בהכרח פלורליסט. השינויים החלים בסדרה על בני המשפחה אינם נובעים בהכרח מכוחות שמופעלים על ידי בעלי ההון או קבוצות שליטה. בני המעמד הבינוני-נמוך יכולים לשנות החלטות ולהביא לשינויים. אין קבוצת כח סגורה ומבודלת אשר היא ורק היא מניעה את העולם.

**יחסם של מחברי היצירות לגלובליזציה**

מן האמור לעיל עולה כי מחברי שלוש היצירות הרבו להתמקד בצדדים השליליים של הגלובליזציה ובמתנגדיה, אך עם זאת נראה כי לכל המחברים יש דעה חיובית על הישגי הגלובליזציה וחשיבותה להתפתחות האנושית והם כולם קוראים בדרכם שלהם לחזור לתמיכה בגלובליזציה.

להלן פירוט:

לקראת סיום ספרו "המרד נגד הגלובליזציה" מפרט איל שורה של המלצות להן הוא קורא "**לתקן את הגלובליזציה**" באמצעות רפורמות מרחיקות לכת (2018, 334-336). הוא סבור שארגונים בינלאומיים ומדינות צריכים לקחת אחריות ולפעול לתיקון המעוות בעולם הנוכחי. אך עם זאת, איל מאוד סקפטי ביכולת של ארגונים, מדינות ואנשים להילחם עבור הגלובליזציה, וכך הוא אומר לסיום ספרו: "במאה ה-21 ובמאה ה-22 בני אדם ייאבקו עבור מדינתם, עמם ודתם; השאלה שאנו צריכים לשאול את עצמנו היא כמה יילחמו עבור הרעיונות של חירות, מדע, עולם פתוח – ואיך לשכנע אותם שכל אלו שווים את זה" (2018, 338).

גם הררי סבור שלגלובליזציה יתרונות חשובים, אך בספרו הוא מתאר שלושה איומים משמעותיים לציוויליזציה האנושית – האיום הגרעיני, האיום האקולוגי והאיום הטכנולוגי, ובוחן את תחזיות יום הדין להתממשותם. וכך הוא מציין ביחס לטיפול בסיכונים אלו: "לליברליזם אין תשובה ברורה לבעיות הגדולות שלנו... באופן מסורתי הליברליזם נסמך על צמיחה כלכלית כדי לפתור בעיות חברתיות וסכסוכים פוליטיים... לכן יש צורך לכתוב סיפור חדש לעולם... נכון להיום, לאנושות אין תשובה על השאלות הללו. אנחנו עדיין בעיצומו של המשבר, כשאנושות כבר איבדה את אמונה בסיפורים הישנים, אבל טרם אימצה שום סיפור חדש שיחליף אותם" (2018, 31-32).

עם זאת, הררי אינו מרים ידיו לחלוטין מהמאמץ לשמר את הגלובליזציה ואת ערכיה. להלן המשפט המסכם של הררי: "למשך כמה שנים נוספות, הבחירה עדיין בידיים שלנו. אם ממש נתאמץ, אנחנו יכולים לחקור מי אנחנו באמת. אבל אם אנחנו רוצים לנצל את ההזדמנות הזו, כדאי שנעשה זאת עכשיו" (2018, 308).

באשר לסדרה, אין אמירה מפורשת של המחבר באשר לגלובליזציה, אך נראה כי קיים אצלו חשש ממשי משיבושים שעשויה להביא הגלובליזציה. הסדרה מתפתחת בקצב מסחרר ומציגה איך שינויים באמצעות קטנים ניתן להגיע למצבים קיצוניים הכוללים: נשק גרעיני, משברים פיננסיים חמורים, שנאת זרים, אובדן מקומות עבודה, התפתחויות טכנולוגיות ועוד. יחד עם זאת, הסדרה מסתיימת באופן שמשאיר פתח לאופטימיות זהירה, וזאת לאחר שהסבתא מיוריאל נוזפת בבני המשפחה על כך שלא פעלו למנוע את המצב הנוכחי אליו התדרדרה המשפחה/המדינה. נאומה של הסבתא מפיח בבני המשפחה אומץ ואלו פועלים על מנת לשנות את מצבם. נראה כי מחבר הסדרה רומז לצופים שעליהם לקחת אחריות על חייהם.

**ניתוח של שתי ביקורות על היצירות**

**ביקורות על ספרו של נדב איל**

1. גוטוויין ד'. (2018, 25 ביולי). המרד נגד הגלובליזציה: כך קולע נדב איל לטעמו של מעמד הביניים הישראלי. אוחזר מ הארץ.

מקריאת המאמר עולה כי דני גוטוויין הינו ניאו-ליברל, ואינו אוחז בדעתו של נדב איל. במאמרו, דני גוטוויין סוקר את עיקרי רעיונותיו של איל ומציג שורה של נושאים שלדעתו, איל מתחמק מהם באמצעות הצגת חצאי עובדות ולעיתים תוך השמטת עובדות ואי דיוקים. "האופן המגמתי בו נבנה מצג השווא של העדר רצון פוליטי לתיקון הגלובליזציה נחשף באופן בו דן איל במשבר החובות של יוון... אלא שהאוונגרד שהוא מציג מורכב רק משוללי הגלובליזציה, ניכר שהוא מקפיד להתעלם מן האוונגרד שנאבק לתיקונה... הוא מזכיר רק באופן סתמי את מפלגת "סיריזה" בלי להתייחס לחלופה שהציעה להתמודדות עם המשבר... טשטוש הרצון הפוליטי בולט גם בהתייחסותו של איל לשמאל ולירוקים. מצד אחד הוא מצביע על יחסם המורכב לגלובליזציה, ... אך מצד שני הוא חוזר וכורך את המרקסיסטים הסביבתניים יחד עם הפונדמנטליסטים ומציג את כולם כשוללי הגלובליזציה. כך הוא לא רק מוחק את הרצון הפוליטי לתיקון שמפגינים השמאל והירוקים, אלא גם מגחיך אותו... באופן דומה איל אינו מזכיר את הניאו ליברליזם, **אף שבשיח הציבורי ובדיון האקדמי משמש מונח זה להמשגת מרבית הכשלים הכלכליים והחברתיים שעוררו, לשיטתו, את המרד בגלובליזציה**" (הדגש אינו במקור, ס.ש.). גוטווין מציג מספר ספרים ומאמרים שכבר הציגו את הכשלים שהוצפו בספרו של איל. כך למשל, גוטווין מזכיר את דיוויד הארווי, אשר בספרו ""קיצור תולדות הניאו-ליברליזם" כולל המשגת המונח "ניאו-ליברליזם" ומציגו כרצון פוליטי להיאבק בתופעות המתוארות בספרו של איל, אך בעוד שאיל מתעלם מספר זה ודומים לו על מנת להציג לכאורה תמונה של העדר רצון פוליטי להיאבק בתופעות האמורות, ישנו זרם מחקרי המציג תופעות אלו וכן קיומו של מאבק פוליטי לתיקונם כזרם "ניאו ליברלי".

לאור לשונו וגישתו של גוטוויין במאמרו, נראה כי הוא מחזיק בדעה מחקרית שונה ונקודת מבט שונה. גוטוויין אינו מכחיש את קיומן של התופעות עליהן מצביע איל, אך הוא מדגיש כי המשגת הגלובליזציה של איל באמצעות אותן תופעות אינה שלמה ואינה מציגה את כל קשת הדעות המחקרית הקיימת. לדבריו, איל מציג רק נקודות קיצון על פי ראות עיניו ומתעלם מתופעות אחרות ומספרות קיימת המטפלים בממצאיו מנקודת מבט אחרות.

1. **שלי יחימוביץ, "המרד נגד הגלובליזציה: נדב אייל מרתק", ynet, 8.6.2018**

שלי יחימוביץ תומכת בעמדתו של איל ומחזיקה בדעה דומה לדעתו. היא משקפת ומהדהדת את דעותיו "ספרו של נדב איל אינו מבקש מהפכה אלא תיקון עמוק. בהופן סוחף, הוא מצליח לנהגיש ולהאניש תופעות כלכליות, תרבותיות ומוסריות מורכבות, ומסביר למה הגלובליזציה היא דווקא כר להגשמת חלומות".

**ביקורות על ספרו של יובל נח הררי**

1. **Lewis, H. (2018, 15 Aug) 21 Lessons for the Century by Yuval Noah Harari review – a guru for our times? The Guardian.**

הביקורת של הלן לואיס מהגרדיאן טוענת כי הררי, אשר הצליח מאוד בספרו הראשון, עד כדי כך שמארק צוקרברג המליץ עליו, רידלי סקוט מעוניין ליצור ממנו סדרת טלויזיה וברק אובמה ציין שהוא סיפק לו פרספקטיבה. גם ספרו השני היה מאוד מוצלח, ואילו הספר השלישי מצליח כי יובל נח הררי הפך לגורו. לטענתה חלק גדול מהחומר ממוחזר, גם אם מידי פעם הוא עוסק בנושאים אקטואליים כגון: פייק ניוז ודונאלד טראמפ.

הלן לואיס משווה את הררי לגורואים שהתפתחו בשנים האחרונות. הררי הוא הגורו לאנשים שהבריקו בילדותם ואינם מבינים מדוע אינם מצליחים היום להיות שמחים. עוד היא מציינת כי הספר נראה מוזר והוא נראה כאוסף מאמרים שפורסמו זה מכבר בעיתונות. ברובו ממחזר כתבות קודמות עם מספר חידושים והברקות.

הלן לואיס אינה מציגה תיאוריה מחקרית שונה ואינה מציגה נקודת מבט חדש. היא גם אינה מעבירה ביקורת על יצירותיו הקודמות של הררי. בסופו של דבר היא מאמצת גישה דומה, אך עם זאת, היא טוענת להיעדר חידושים משמעותיים בספר הנוכחי.

1. **פליישמן א'. (23 ביולי 2019), קיצור תולדות ההתחסדות, ישראל היום.**

לדברי כותב מאמר הביקורת, איתמר פליישמן, שמו של ההיסטוריון הישראלי פרופ' יובל נח הררי הולך לפניו בכל רחבי העולם כתומך בזכויות אדם ובעלי חיים ובהתבטאויות חריפות נגד משטרים אפלים, בפרט אם מדובר על ממשל טראמפ ועל ממשלת הימין הישראלית. לא מזמן סירב הררי להשתתף באירוע שנערך בקונסוליה הישראלית בלוס אנג'לס במחאה על חוק הלאום ומאחר שהממשלה בישראל "מגבילה את חופש הביטוי" ו"התנתקה מערכי הדמוקרטיה הליברלית".

הכותב מציין כי למרות שהררי המצטייר כמי שליבו ודאגותיו נתונים למצוקת החלשים ולאיומים על הדמוקרטיה, בפרסום באתר "ניוזרו" בשפה הרוסית מיולי 2019 נחשף כי הררי הסכים לצנזר את התרגום הרוסי לספרו "21 מחשבות על המאה ה־21" ושמט ממנו ביקורת על הנשיא פוטין וכיבושיו בחצי האי קרים, מחשש שהדבר יכעיס את הקרמלין. במקום זאת הוסיף ביקורת על נשיא ארה"ב טראמפ.

לדברי כותב המאמר, בניגוד לערכיו הנשגבים המוצגים במאמריו ובעמדותיו, להררי לא אכפת מכך שמשטר פוטין מדכא מתנגדי שלטון ואת העיתונות החופשית במדינתו. הוא אינו מעז להדפיס את האמת שכתב בעצמו מול משטר רודני. כהומוסקסואל מוצהר הררי אף אינו מוטרד מרדיפת קהילת הלהט"ב ברוסיה, הכוללת אלימות שלטונית ואף חוק נגד "פרופגנדה להט"בית".

המבקר, איתמר פליישמן, אינו מאמץ גישה מחקרית שונה מזו של הררי. הוא אינו טוען למרקסיזם או לאליטיזם. נראה כי גם הוא פלורליסט המאמין בליברליזם דמוקרטי. יחד עם זאת, נקודת מבטו של כותב מאמר הביקורת היא שונה מזו של הררי. בעוד הררי הוא איש שמאל בעל גישה ביקורתית על המדינה ועל דתה, המבקר איתמר פליישמן מציג עמדה מנוגדת והוא תומך בממשלת ישראל הימנית (או לכל הפחות אינו מתנגד לה).

**ביקורות על הסדרה השנים**

1. **טוקר א'. (2019, 5 ביולי). "השנים": התשובה האינטליגנטית ל"מראה שחורה", ynet**

בביקורתה על הסדרה משבחת אינה טוקר את הסדרה ומציינת את היותה אינטליגנטית, שנונה וסוחפת. אומנם הסדרה מדכאת מטרידה ועצובה, ומידי פעם מלודרמטית ומוגזמת, אך הסדרה מציגה את הנושאים החשובים שעל סדר יומנו: מלחמת מסחר בין ארה"ב לסין, מהגרים ופליטים, פייק ניוז, התחממות גלובלית, אובדן הפרטיות, חידושים והתפתחויות טכנולוגיות, אשר בשל האדישות של רובנו עלולים להפוך לבעיות חמורות ומטרידות בעתיד הקרוב.

אינה טוקר אינה מציגה תיאוריה מחקרית שונה מזו של מחבר הסדרה וכן אינה מציגה נקודת מבט חדשה.

1. **Nussbaum, E. (2019, July 22). “Years and Years” Forces Us Into the Future, The New Yorker.**

אמילי נוסבאום מציינת כי מדובר בסדרה דיסטופית המייצגת מה יכול לקרות כאן ועכשיו במידה שדונאלד טראמפ ייבחר מחדש. לדברי המבקרת, מרוב התרחשויות ואירועים נראה כי גם גיבורי הסדרה מתקשים לעקוב אחר האירועים.

יחד עם זאת, המבקרת אמילי נוסבאום אינה מציגה תיאוריה מחקרית שונה מזו של מחבר הסדרה וכן אינה מציגה נקודת מבט חדשה.

**הצעה ליישום גישה מחקרית שונה בכל אחת מהיצירות הנבחרות**

**הצגת הספר 'המרד נגד הגלובליזציה' בגישה מרקסיסטית**

כתיבת הספר "המרד נגד הגלובליזציה" בגישה מרקסיסטית היתה טוענת שהרקע לכל העוולות המתוארות הן בעלי ההון הבורגנים אשר מנצלים ומדכאים את מעמד הפועלים. המדינה משמשת כלי בידי בעלי ההון לשימור יחסי הכוחות. הדת, הלאום, האידיאולוגיות המשפט והתרבות הם כלים בידי המעמד השליט ליצירת תודעה כוזבת. לו איל היה מרקסיסט הוא היה טוען שדיכוי וניצול המדינות המתפתחות נעשה על ידי בעלי ההון, וכך גם תופעות שליליות נוספות כגון הגירה, פליטים, ילודה נמוכה, פונדמנטליזם, ואפילו בחירתו של טראמפ ואירוע הברקזיט יוסברו כהתמרדות כנגד בעלי ההון. מה שגורם לכל אחד מהמקרים האלו זה המעמד של הפוגעים או הנפגעים. כדי לטפל במצוקות אלו, היה על להציע לפועלים להתאחד ולגבש תודעה חברתית - כלכלית שתשתלט על אמצעי הייצור, תבטל את הקניין הפרטי ותבנה חברה סוציאלית שאין בה מנצלים ומנוצלים – כולם שווים זה לזה.

**הצגת הספר '21 מחשבות על המאה ה-21' בגישה אליטיסטית**

לו הררי היה כותב את ספרו בגישה אליטיסטית הוא היה טוען כי מנגנוני השליטה במדינה ובגלובוס נתונים לקבוצה אליטיסטית מצומצמת המנהלת את העולם כראות עיניה ועל פי האינטרסים הפנימיים שלה, כאשר מוסדות השלטון והבירוקרטיה של המדינה ושל הגופים הבינלאומיים נשלטים על ידי קבוצה זו המעצבת את סדרי היום בהתאם להעדפותיה האישיות. אליטה זו שולטת בכל גורמי הכח כולל הצבא, בבתי המשפט, במנגנונים הבירוקרטיים ועוד ומכוונת את פעולתם לתועלתה האישית. החלפת שלטון עשויה להתרחש רק על ידי אליטה אחרות.

**הצגת הסדרה "השנים" בגישה אליטיסטית**

כתיבת הסדרה בגישה האליטיסטית היתה מציגה כי רק בידי קבוצה אליטיסטית מצומצמת מצוי הכח להשפיע על מוקדי הכח בחברה, בכלכלה, במוסדות השלטון ובגופים הבירוקרטיים. החלפת שלטון יכולה להיעשות רק על ידי קבוצה אליטיסטית אחרת. בגישה האליטיסטית לבני משפחת ליאונס לא היה הכח להשפיע על מהלך חייהם ולשנות דברים, וגם אם היו משנים את המסלול שנקבע להם מראש, מיד קבוצה אליטיסטית אחרת היתה משתלטת על כל העמדות השלטוניות והבירוקרטיות.

**ביבליוגרפיה**

**ספרים**

איל, נ'. (2018). *המרד נגד הגלובליזציה.* ראשון לציון: משכל- הוצאת ספרי חמד וידיעות אחרונות.

הררי, י' נ'. (2018). *21 מחשבות על המאה ה-21.* תל אביב: כנרת, זמורה-ביתן, דביר.

**ביקורות על ספרו של נדב איל**

גוטוויין ד'. (2018, 25 ביולי). המרד נגד הגלובליזציה: כך קולע נדב איל לטעמו של מעמד הביניים הישראלי. אוחזר מ **הארץ**. <https://www.haaretz.co.il/literature/study/.premium-REVIEW-1.6311533>

יחימוביץ ש'. (2018, 8 ביוני). המרד נגד הגלובליזציה: נדב אייל מרתק. אוחזר מ**- ynet**. <https://www.ynet.co.il/articles/0,7340,L-5281039,00.html>

**ביקורות לספרו של יובל נח הררי**

Lewis, H. (2018, 15 Aug). 21 Lessons for the Century by Yuval Noah Harari review – a guru for our times? The Guardian. Retrieved from <https://www.theguardian.com/books/2018/aug/15/21-lessons-for-the-21st-century-by-yuval-noah-harari-review>

פליישמן א'. (2019, 23 ביולי). קיצור תולדות ההתחסדות, **ישראל היום**, 23 ביולי 2019, אוחזר מ-

<https://www.israelhayom.co.il/opinion/676671>

**ביקורת לסדרה "השנים":**

טוקר א'. (2019, 15 ביולי). "השנים": התשובה האינטליגנטית ל"מראה שחורה,'" ynet, אוחזר מ <https://www.ynet.co.il/articles/0,7340,L-5549886,00.html>

Nussbaum, E. (2019, July 22). “Years and Years” Forces us Into the Future, The New Yorker, Retrieved from , <https://www.newyorker.com/magazine/2019/07/29/years-and-years-forces-us-into-the-future>